יעקב מדן

הרב יעקב מדן (נולד בכ"א בתמוז ה'תש"י, 6 ביולי 1950) הוא ראש ישיבת ההסדר הר עציון שבאלון שבות, נודע גם בשל שיטתו בלימוד תנ"ך. ממחברי אמנת גביזון-מדן.

==ביוגרפיה==
הרב יעקב מדן הוא בנו של מאיר מדן, חוקר השפה העברית וממתקיני הנוסח של תנ"ך קורן. למד בישיבה התיכונית נתיב מאיר בירושלים. התכוון ללמוד בישיבה שבכפר חסידים, אך בעקבות מלחמת ששת הימים הצטרף בשנת ה'תשכ"ח (1968) למחזור הראשון של ישיבת הר עציון<ref>https://youtu.be/NmwggIpifB8 כך על פי עדותו</ref>. לאחר שירות במסגרת ההסדר בחיל השריון (במלחמת יום כיפור לחם ברמת הגולן, כטען-קשר בחטיבה 679), חזר לישיבה לשמש בה בתור ר"מ. תקופה קצרה למד בישיבת עזתה.

מוסמך לרבנות ובעל תואר B.Ed במכללה ירושלים ותואר MA בטורו קולג'. ב-2004 בחרה בו ועדה פנימית של הישיבה להחליף את הרב יהודה עמיטל בראשות הישיבה, יחד עם הרב ברוך גיגי, לצד ראש הישיבה הוותיק הרב אהרן ליכטנשטיין. מאוחר יותר נבחר לתפקיד גם הרב משה ליכטנשטיין. הרב מדן החל לשמש בתפקיד בחנוכה תשס"ו (ינואר 2006).

הרב מדן מלמד גמרא, תנ"ך ומחשבת ישראל, גם במוסדות נוספים, בהם במכללת הרצוג הסמוכה לישיבה. הוא מפרסם מאמרים, בעיקר בתחומי תנ"ך ופובליציסטיקה, אך גם בנושאים תלמודיים והלכתיים. על אף זיהויו עם לימוד תנ"ך, הוא נוהג לומר כי עיקר עיסוקו בלימוד גמרא.

חבר בוועדה המייעצת של אתר על התורה.

מאז חשוון תש"פ מעביר ביחד עם הרב אמנון בזק סדרת שיעורים מצולמים קצרים על פרשות השבוע בשם "חידוש מהגוש"<ref name=":0">ההסכת "" באתר </ref>.

באייר תשפ"ג (מאי 2023) קיבל הרב מדן תואר דוקטור לשם כבוד מטעם אוניברסיטת בר-אילן.

הרב מדן נשוי לרות ואב לשבעה ילדים. תושב אלון שבות. בנו אלישע שייסד את המאחז אביגיל נפצע קשה במלחמת חרבות ברזל<ref></ref>.

הרב מדן שרת במילואים עד גיל 59 בתפקיד מט״ק, גם אחרי שנפצע בפיגוע בצומת הגוש<ref></ref>.

==שיטתו בתנ"ך==
הרב יעקב מדן 2018
הרב יעקב מדן מעביר שיעור
הרב מדן רואה עצמו תלמיד-חבר של הרב יואל בן נון, מחלוצי לימוד התנ"ך בישיבות ההסדר. בוויכוח בין "רודפי הפשט" לבין המפרשים את המקרא על פי חז"ל, גישת הרב מדן משלבת בין שני התחומים. לרוב הוא מנסה למצוא בפשוטו של מקרא קושיות שמתורצות על פי מדרשי חז"ל, וכך לקרב עד כדי חיבור את הפשט והדרש. הוא משתמש פעמים רבות באנלוגיה למקומות אחרים בתנ"ך, ופחות בניתוח מדוקדק של המקור עצמו. הרב מדן ידוע בפתרונותיו המקוריים לשאלות בפשט המקרא. הוא עוסק לא מעט בשאלת המוסריות במקרא, כגון ביחס לעמלק ולעקדת יצחק. על גישתו נמתחה ביקורת בידי חוגים שמרניים יותר בציבור הדתי-לאומי, בפרט בנושא חטא דוד ובת שבע.

הרב מדן מעדיף לפרש את ניסי התנ"ך באופן שמקרב אותם לטבע ולמציאות הריאלית. לדבריו, דרך זו "מטרתה אינה לפקפק חלילה ביכולותיו הבלתי מוגבלות של הקב"ה, אלא לאפשר לנו, בני אדם החיים תחת ממשלתם של חוקי הטבע, להתחבר, ובעיקר מבחינה נפשית, אל הנס ואל הסובבים אותו, להיכנס עד כמה שניתן לנעליהם של אלו שחוו את הנס ולהשתתף עמם בחוויה".

==השקפותיו הפוליטיות==
דעותיו של הרב מדן ימניות מובהקות, שלא כשני ראשי הישיבה הראשונים, הרב אהרן ליכטנשטיין והרב יהודה עמיטל. הוא התנגד להסכמי אוסלו ואף קיים שביתת רעב במחאה על מסירת הנשק לכוחות הביטחון הפלסטינים.

הרב מדן עוסק ביחסי דתיים-חילוניים בישראל. הוא ניסח עם פרופ' רות גביזון את אמנת גביזון-מדן, שמטרתה להגיע להבנות בנושאי דת ומדינה שיהיו מוסכמות על שני הציבורים. האמנה מציגה הצעות מפורטות בתחומים רבים, בהם חוק השבות, שבת, נישואין וגירושין, קבורה ומועצות דתיות. העבודה על האמנה נמשכה כשלוש שנים בחסות קרן אבי חי והמכון הישראלי לדמוקרטיה. על פרסום האמנה זכו השניים בפרס אבי חי ובפרס התנועה לסובלנות.

בעת פינוי היישוב שירת הים כחלק מתוכנית ההתנתקות אמר לחיילים שפינו את בית הכנסת: "אני האחרון שיאמר לכם לא לבצע פקודה. אתם הולכים להחריב בית כנסת. הפקודה שאתם חייבים לקיים תגרום לחורבן". מהמתבצרים בבית הכנסת דרש: "לא לחלל את המקום הזה בשום מילת גנאי נגד חיילים. איש לא יעז להגיד מילה נגד חיילים".
בעקבות התכנית הגיע הרב מדן למסקנה שעל הציבור הדתי-לאומי להתנתק מן "האליטה" החילונית-שמאלית בישראל, אשר לדבריו מושפעת מהעמדות האנטי-ישראליות הרווחות באירופה, ומעוניינת בחלקה למחוץ את הציבור הציוני-דתי. הוא טוען שכל עוד לא יקבלו אנשי אליטה זו את העמדה הימנית והדתית כלגיטימית, הציבור הדתי לאומי צריך להימנע מלנסות להתקרב אליהם. תחת זאת, עליו ליצור קשר עם "העם" שאך מובל על ידי התקשורת בשל חוסר ידיעתו, ובמיוחד לפעול יחד עם ציבורים מקופחים אחרים, כמזרחיים, חרדים והעולים מברית המועצות לשעבר.

כך, למשל, אמר בריאיון לארי שביט ויאיר שלג ב"הארץ" (יולי 2005): "כדי להגיע לברית עם האליטות החילוניות הזנחנו את הברית היותר טבעית לנו עם הציבור החרדי. היום אני חושב שזו הייתה טעות. בעתיד ננהג אחרת. בעבר, עם כל הוויכוח, חשבתי שיש לנו גם מה ללמוד מן האליטה החילונית. אחרי שראיתי את האליטה החילונית תוקעת לי סכין בגב ומפנה עורף לערכים שלה עצמה – דמוקרטיה וזכויות אדם – אין לי יותר מה ללמוד ממנה. הרי מה שקרה כאן מבחינה דמוקרטית היא חרפה ומה שקרה כאן מבחינת הגנה של מערכת המשפט על זכויות האדם הוא בושה. בתי המשפט, העיתונות, מכוני המחקר – איש לא שמע אותנו. איש לא שמע את הזעקה שלנו. אבל זה לא רק אנחנו. האליטה הדמוקרטית לא נשארה נאמנה לערכים שבשמם היא דיברה כל השנים הללו. על כן אין ערכים חיוביים שאני יכול לקבל ממנה... כשהציונות הדתית והציבור החרדי יעמדו יחד... ההתייחסות אלינו תהיה אחרת".

בעקבות הפולמוס שעורר הספר "תורת המלך" מאת הרבנים יצחק שפירא ויוסי אליצור, המפרט את הדיון ההלכתי בדבר הריגת גוי, אמר הרב מדן כי "זה ספר מאתגר שנכתב על ידי תלמידים ברמה, ודווקא בגלל זה יש לשרוף אותו ואפילו לפסול את הרב שפירא מלהורות הלכה בישראל". עם מעצרו של מחבר הספר גינה את המעצרים ואמר "הפרקליטות עשתה רק נזק כששמה לרב שפירא אזיקים". עם זאת, הדגיש כי לדעתו "הוצאת דברי תורה מהקשרם חמורה יותר מזלזול של הפרקליטות בכבודם של רבנים".
יחד עם [[נשיא מדינת ישראל רובי ריבלין]]
ב-2020 נרשם הרב מדן שלישי ברשימת המייסדים של מפלגת דרך ארץ בראשות יועז הנדל וצבי האוזר כהכרת תודה על כך שהם מנעו הקמת ממשלה בשיתוף הרשימה המשותפת.

באוקטובר 2022 פרסם מכתב תמיכה באיילת שקד ובמפלגתה "הבית היהודי", שלא עברה את אחוז החסימה בסקרים שלפני הבחירות. במכתב קרא להצביע למפלגתה של שקד, על אף שאינה בהכרח המפלגה הראויה ביותר, על מנת להגביר את סיכוייה לעבור את אחוז החסימה, ומחשש שאם מפלגתה של שקד לא תעבור את אחוז החסימה, גוש השמאל יקים ממשלה בתמיכת המפלגות הערביות, והאשים את משפחת נתניהו על שנאתם לשקד וקמפיין מפלגת הליכוד נגדה.

הרב מדן תומך בעלייה להר הבית ועולה בעצמו, כמו כן הוא תמך ברפורמת הכשרות של השר לשירותי דת מתן כהנא.

==ספרים ומאמרים==
===ספרים===
* דוד ובת שבע – החטא, העונש והתיקון, הוצאת "תבונות". ספר זה עורר ויכוח בשל סוגיית "תנ"ך בגובה העיניים".
* דניאל – גלות והתגלות – סיכומי שיעוריו על ספר דניאל. הוצאת תבונות, 2006
* תקוה ממעמקים – עיון במגילת רות, הוצאת תבונות, 2007
* כי קרוב אליך – לשון מקרא ולשון חכמים, ידיעות ספרים. בראשית (2014), שמות (2014), במדבר (2021)
* המקראות המתחדשים - עיונים בנביאים ובכתובים, הוצאת תבונות, 2015
* אני קהלת: מקהלת קולות בדמות אחת, מגיד וישיבת הר עציון, 2017. יחד עם הרב יואל בן נון.
* איוב – בין חושך לאור, ידיעות ספרים, 2019
* סדרת הספרים "באר מרים" (עורך) – על חגי ישראל

===מאמרים===
הרב מדן פרסם מאמרים עיוניים רבים, רובם מאמרי עיון בתנ"ך, בעיקר בכתב העת "מגדים" היוצא על ידי מכללת הרצוג שעל יד ישיבת הר עציון, בכתבי העת של הישיבה עלון שבות ו"דף קשר", ובקבצים אחרים הקשורים למכללה ולישיבה.

== אילן יוחסין ==

==קישורים חיצוניים==

* [http://www.gavison-medan.org.il אתר אמנת גביזון-מדן] 
* [http://torah.libsyn.com/index.php?post_category=מגילות%20-%20הרב%20מדן שיעורים מוקלטים של הרב מדן] על מגילת רות, מגילת קהלת, מגילת אסתר ומגילת איכה
* 
* [https://www.inn.co.il/tags/הרב_יעקב_מדן/ כל הכתבות על הרב יעקב מדן], באתר ערוץ 7

ממאמריו
* [https://asif.co.il/files_author/הרב-יעקב-מדן/ מאמרי הרב יעקב מדן] זמינים לצפייה באתר ספריית אסיף.
* <span> באתר </span>רמב"י
* 
* [https://web.archive.org/web/20040225050606/http://www.herzog.ac.il/main/megadim/1medan.html ייחודו ומגמתו של ספר שמואל כחטיבה עצמאית במסגרת ספרי הנביאים], מגדים א
* [https://web.archive.org/web/20030511200703/http://www.herzog.ac.il/main/megadim/2medan.html במקום שבעלי תשובה עומדים (פרשת יוסף ואחיו)], מגדים ב
* [https://www.herzog.ac.il/vtc/0020692.html 'אמר נבל בלבו אין אלהים'], על פרשת נבל הכרמלי, מגדים ד
* [https://web.archive.org/web/20030113022444/http://www.herzog.ac.il/main/alatar/1medan.html מעמק חברון לעמק דותן - בעקבות יוסף ובעקבות המדרש], על אתר א
* [http://lib.cet.ac.il/pages/item.asp?item=21784 כך מחוללים מדינה], פורסם במגזין סגולה
* [http://safranim.com/גיליון-ל/א-הרפורמציה-של-לותר-ומהפכת-השוע-של-הרי/ הרפורמציה של לותר ומהפכת השו"ע של הר"י קארו]. באתר "בלוג איגוד ספרני היהדות"

בענייני השעה
* [http://www.daat.ac.il/daat/tikshore/tikmamr5.htm וכתתו חרבותם לעטים], מאמר על המאבק בהסכם אוסלו, אתר דעת
* 
* 

עליו
* 
* 
* 
* נטעאל בנדל, [http://www.kipa.co.il/jew/52000.html דברים שלא ידעתם על הרב יעקב מדן], באתר כיפה, 5 ביוני 2013
* 

== הערות שוליים ==

קטגוריה:ראשי ישיבת הר עציון
קטגוריה:פרשני מקרא בעת החדשה
קטגוריה:בוגרי ישיבת הר עציון
קטגוריה:בוגרי ישיבת נתיב מאיר
קטגוריה:בוגרי מכללה ירושלים
קטגוריה:זוכי פרס אבי חי
קטגוריה:תלמידי הרב אהרן ליכטנשטיין
קטגוריה:רבני ישיבת ההסדר ירוחם
קטגוריה:סגל מכללת הרצוג
קטגוריה:מקבלי תואר דוקטור לשם כבוד מאוניברסיטת בר-אילן
קטגוריה:חיילי חיל השריון במלחמת יום הכיפורים
קטגוריה:ישראלים שנולדו ב-1950